Twee treindrywers in Pretoria aangevalArgieffoto Twee treindrywers is Woensdag aangeval en hul lokomotiewe is met klippe bestook deur ontstoke pendelaars by Koedoespoort-stasie in Pretoria. Die twee Metrorail-treine van die Passasierspooragentskap van Suid-Afrika (Prasa) is na bewering aangeval as gevolg van vertragings. Francois Herselman (53), was op pad na Pretoria-Noord toe die veiligheidskerm verwyder en sy lokomotief met klippe by Koedoespoort-stasie bestook is. Die voorruit het gebreek, maar hy is nie beseer nie. “Pendelaars het gedreig om my en die student [‘n leerling-treindrywer] dood te maak. Dit was verskriklik. Ek het heeltyd gewonder wat gaan volgende gebeur,” het hy gesê. “Pendelaars het die afgelope paar maande baie gewelddadig geword teenoor treinpersoneel. Ek is lief vir my werk, maar ek weet nie wat gaan gebeur as ek aan diens is nie,” het Herselman gesê. In nog ‘n voorval was ŉ 42-jarige treindrywer, Kgaripane Mogashoa, op pad van Pienaarspoort na Pretoria, maar moes by ŉ rooi sinjaal in Koedoespoort stilhou. “Die pendelaars het groot klippe voor die trein gepak, die veiligheidskerm afgehaal en die lokomotief met klippe bestook,” het sy gesê. “Ek kon die beheerbeampte kontak en hom in kennis stel dat ons gaan sterf as ek nie toegelaat word om met ŉ stukkende voorruit te ry nie. Die glas en klippe het op ons neergereën.” Mogashoa is beseer deur die gebreekte glasstukke. Sy het gesê ŉ kollega, wat nog opleiding ondergaan, was vreesbevange. Sy moes ook die klippe uit die pad skuif om verder te ry. Sy het die trein baie versigtig bestuur om die spoor skoon te maak sonder om te ontspoor. “Ek was baie gespanne, maar ek het geweet ek moet die pendelaars en studente in die trein veilig hou, alhoewel ek gebloei het waar die glasstukke my gesny het. Ek kon tot by Pretoria-stasie kom waar ek die voorval aangemeld het. Ek en die student kry berading.” Albei treindrywers is lede van die United National Transport Union (Untu). Steve Harris, algemene sekretaris van Untu, het geëis dat Prasa veiligheidsmaatreëls moet instel, soortgelyk aan dié wat op die omstrede sentrale lyn in die Wes-Kaap ingestel is. “Prasa en die Suid-Afrikaanse Polisiediens het ongelukkig toegelaat dat die spoorlyn só ŉ oorlogsone word dat drastiese en duur maatreëls nou landswyd nodig is om wet en orde te herstel in ons passasierspoorstelsel.”